Skráning og mat fasteigna Greinargerð/athugasemdir úr lagafrumvarpi, mál nr. 453

785. Frumvarp til laga um breyting á lögum nr. 94/1976, um skráningu og mat fasteigna, með síðari breytingum.

(Lagt fyrir Alþingi á 116. löggjafarþingi 1992–93.)

1. gr.

3. málsl. 1. mgr. 6. gr. laganna fellur brott.

2. gr.

3. málsl. 7. gr. laganna fellur brott.

3. gr.

8. gr. laganna orðast svo:

Ráðherra skipar þrjá menn í stjórn Fasteignamats ríkisins. Skal einn tilnefndur af Sambandi íslenskra sveitarfélaga, en tveir skulu skipaðir án tilnefningar.

Stjórn Fasteignamats ríkisins mótar starf og innra skipulag stofnunarinnar og hefur eftirlit með rekstri hennar. Stjórnin gerir tillögur að gjaldskrá stofnunarinnar sem síðan skal staðfest af ráðherra.

4. gr.

Við 3. mgr. 11. gr. laganna bætist nýr málsliður er orðast svo: Fasteignamati ríkisins er heimilt að innheimta gjald hjá þeim sem óskar endurskoðunar.

5. gr.

Í stað 2. mgr. 14. gr. komi tvær nýjar málsgreinar er orðast svo:

Gjald skv. 1. mgr. skal taka mið af því umfangi upplýsinga sem keyptar eru og þeim tekjum sem notendur hafa af þeim.

Fasteignamati ríkisins er heimilt, gegn gjaldi, að framkvæma önnur möt en hið eiginlega fasteignamat skv. 1. mgr. 19. gr. Fasteignamati ríkisins er einnig heimilt, gegn gjaldi, að veita almenningi, fyrirtækjum, stofnunum o.fl. þjónustu á sviði skráningar og mats fasteigna.

6. gr.

Eftirfarandi breytingar verða á 21. gr. laganna:

Við 1. mgr. bætist nýr málsliður er orðast svo: Fasteignamati ríkisins er heimilt að innheimta gjald hjá matsbeiðanda fyrir vinnu við slíka endurskoðun.

3. mgr. fellur brott.

7. gr.

Lög þessi öðlast þegar gildi.

Athugasemdir við lagafrumvarp þetta.

Samkvæmt fjárlagafrumvarpi fyrir árið 1993 er gert ráð fyrir að Fasteignamat ríkisins verði gert að B-hluta stofnun. Í frumvarpi þessu eru lagðar til nauðsynlegar breytingar á lögum nr. 94/1976, um skráningu og mat fasteigna, með síðari breytingum, í samræmi við þessa fyrirætlan. Í frumvarpinu er kveðið á um heimildir til handa Fasteignamati ríkisins til að innheimta gjald fyrir veitta þjónustu. Þá er kveðið á um að sett verði á fót stjórn Fasteignamats ríkisins sem hafi eftirlit með störfum stofnunarinnar, móti starf hennar og innra skipulag og geri tillögur að gjaldskrá. Gert er ráð fyrir að einn stjórnarmaður verði skipaður samkvæmt tilnefningu frá Sambandi íslenskra sveitarfélaga, enda hafa sveitarfélög verulega hagsmuni af starfi Fasteignamats ríkisins, þar sem fasteignagjöld, sem er mikilvægur tekjustofn sveitarfélaga, eru grundvölluð á fasteignamati.

Athugasemdir við einstakar greinar frumvarpsins.

Um 1. gr.

Þar sem tilgangur með frumvarpi þessu er að gera Fasteignamat ríkisins að B-hluta stofnun er felldur niður 3. málsl. 1. mgr. 6. gr., þar sem kveðið er á um að Fasteignamat ríkisins sé A-hluta stofnun.

Um 2. gr.

Hér er felldur niður málsliður sem kveður á um að forstjóri ákveði innra skipulag Fasteignamats ríkisins. Samkvæmt þessu frumvarpi er þetta hlutverk falið stjórn Fasteignamats ríkisins, sbr. 3. gr. frumvarpsins.

Um 3. gr.

Hér er kveðið á um að skipa eigi sérstaka stjórn yfir Fasteignamati ríkisins. Gert er ráð fyrir að stjórn þessi, sem skipuð er þremur mönnum og þar af einum tilnefndum af Sambandi íslenskra sveitarfélaga, vinni í nánu samstarfi með forstjóra. Núverandi ákvæði 8. gr. fellur niður en þar var ákvæði um ráðgefandi nefnd, en það ákvæði hefur í reynd aldrei komist í framkvæmd.

Um 4.–6. gr.

Ákvæði um gjaldtökuheimildir. Greinarnar þarfnast ekki skýringa.

Um 7. gr.

Gildistökuákvæði.